Í kjölfar umræðu um notkun hermilyfja fór Frumlyfjahópur Félags íslenskra stórkaupmanna þess á leit við Gallup að könnuð yrði afstaða lækna til hermi - og frumlyfja . Í desember 2001 var hringt í 787 lækna og fengust svör frá 500 þeirra ( svarhlutfall 69,3% ) . Þegar læknar voru spurðir um hversu mikinn mun þeir teldu vera á virkni frum - og hermilyfja , sögðu 83% að sá munur væri lítill og aðeins 6% að munurinn væri mikill . Þetta viðhorf er athyglisvert sé miðað við svör læknanna við þeim spurningum sem á eftir fylgdu . Í könnuninni kemur í ljós að rúmlega 35% lækna hafa stundum lent í því að sjúklingum finnist hermilyf ekki virka jafnvel og frumlyf og 7% lækna verða oft fyrir þessari reynslu með sína sjúklinga . Aðeins 23% lækna segjast aldrei hafa meðhöndlað sjúkling sem finnst frumlyf virka betur en hermilyf . Þegar læknar eru spurðir hvort þeir hafi breytt lyfjagjöf eftir að sjúklingi finnst hermilyf ekki virka eins vel og frumlyf , svara 83% því játandi . Séu svörin flokkuð eftir sérgreinum kemur í ljós að 94% heimilislækna , 87% geðlækna , 77% lyflækna , 69% barnalækna , 65% skurðlækna og 80% annarra lækna hafa breytt lyfjagjöf vegna þessa . Læknarnir voru einnig spurðir um hvort þeir R-merktu einhvern tíma lyfseðla . Í ljós kom að 69% þeirra lækna sem skrifa lyfseðla R-merkja einhverja þeirra . 95% geðlækna og 78% bæði heimilis - og lyflækna R-merkja lyfseðil stundum . Þegar þau 31% lækna sem ekki R-merkja voru spurð um ástæður þess komu fram ýmis svör . Sem dæmi má nefna að nokkur hópur lækna taldi ranglega ekki möguleika á R-merkingum . Að lokum var hópurinn spurður hvort sjúklingar þeirra hefðu tekið inn tvö lyf með sama innihaldsefninu ( þ.e. frumlyf og hermilyf ) . Í ljós koma að fjórðungur lækna hafði einhvern tíma lent í því . Séu svörin flokkuð eftir sérgreinum kemur í ljós að 34% heimilislækna , 18% skurðlækna , 20% geðlækna , 41% lyflækna , 10% barnalækna og 19% annarra hafa séð dæmi um slíkt . Af þessari rannsókn má draga þá ályktun að þrátt fyrir að flestir íslenskir læknar hafi lent í vandræðum með sjúklinga á hermilyfjum , þá eru þeir samt trúir þeirri túlkun yfirvalda að enginn munur sé á þessum lyfjum .